Intex-press

**Інтэкс-прэс** — баранавіцкі недзяржаўны тыднёвік, які выдаецца з 1994 году.

Адно з самых буйных рэгіянальных выданьняў ў Беларусі. Выходзіць штосераду на 32 палосах фармату А3 на беларускай і расейскіх мовах.

## Мінуўшчына
Першы нумар выйшоў 30 сьнежня 1994 году накладам 4000 асобнікаў. З 1996 году — галоўны рэдактар — Уладзімер Янукевіч. На падставе газэты ў 2002 створаны выдавецкі дом «Інтэкс-прэс» — які выдае рэгіянальныя тыднёвікі «Ганцавіцкі час», «Ляхавіцкі час», «Нясьвіскі час». Да 2007 году ў Пінску выдавалася газэта «Мясцовы час».

У 2006 годзе газэта разам з большасьцю незалежных выданьняў была выключаная зь дзяржаўнай сыстэмы распаўсюду: «Белпошты» і «Белсаюздруку».

У 2004 годзе Беларуская асацыяцыя журналістаў вылучыла выдавецкі дом кандыдатам на атрыманьне штогадовай прэміі нямецкай газэты Die Zeit. Тады было адзначана, што выдавецкі дом выдае пяць газэт агульным накладам 67,5 тысячы асобнікаў. Была адзначана роля Intex-press у кампаніі салідарнасьці з галоўным рэдактарам газэты «Рабочы» Віктарам Івашкевічам, які адбываў пакараньне ў выглядзе прымусовых работ у Баранавічах і быў працаўладкаваны ў выданьні.

У 2009 годзе наклад газэты складаў 20 тысячаў асобнікаў.

З красавіка 2017 году аднавіўся распаўсюд газэты праз шапікі «Белсаюздрук» у Берасьцейскай вобласьці. З чэрвеня 2017 году аднавілася падпіска на газэту праз УП «Белпошта».

## Рэпрэсіі 2020-х гадоў
15 красавіка 2021 году галоўнага рэдактара газэты Уладзімера Янукевіча выклікаў да сябе міжраённы пракурор Аляксандар Карлюк і вынес папярэджаньне Баранавіцкае міжраённае пракуратуры за інтэрвію са Сьвятланай Ціханоўскай, якое зьявілася на старонках газэты 14 красавіка. 26 красавіка суд Баранавіцкага раёна й горада Баранавічы (суддзя – Мікалай Кміта) аштрафаваў Янукевіча на 20 базавых велічыняў: яго абвінавацілі ў парушэньні заканадаўства пра СМІ ў выглядзе распаўсюду інтэрнэт-рэсурсам інфармацыі, распаўсюджваньне якой забаронена. 4 траўня 2021 году Міністэрства інфармацыі вынесла папярэджаньне рэдакцыі за інтэрвію. 5 траўня 2021 году Берасьцейскі абласны эканамічны суд (судзьзя – Ігар Кандрацюк) пакараў Янукевіча штрафам у памеры 150 базавых велічыняў ужо за друкаваную вэрсію інтэрвію. 

28 красавіка 2021 году стала вядома, што «Белпошта» не ўключыць выданьне ў падпісны каталёг на другое паўгодзьдзе й ня возьме яго для продажу ў адзьдзяленьнях. Таксама прадаваць газэту адмовіліся й прыватныя гандлёвыя сеткі «Белмаркет», «Марцін», «Дабраном» і іншыя. 4 траўня 2021 году ў аднабаковым парадку «Белсаюздрук» адмовіўся прадаваць газэту зь 5 траўня 2021 году, ліст пра гэта быў падпісаны дырэктарам Брэсцкае філіі дзяржаўнага манапаліста Тацьцянаю Зіневіч. 9 траўня 2021 году ў аднабаковым парадку Беларускі дом друку адмовіўся друкаваць газэту, ліст аб гэтым быў падпісаны намесьнікам генэральнага дырэктара па вытворчасьці й ідэалягічнае працы Юрыем Арыхоўскім.

Андрэй Бастунец, старшыня Беларускай асацыяцыі журналістаў адзначыў, што перасьлед «Intex-press» па ўсіх напрамках быў кімьсьці скаардынаваны. Прадстаўніца АБСЭ па свабодзе СМІ Тэрэза Рыбейра асудзіла ціск на «Intex-press», каб перашкодзіць працы СМІ пад маркаю барацьбы з экстрэмізмам.

8 ліпеня 2021 году ў рэдакцыі прайшоў ператрус, які быў часткай маштабнага . У супрацоўнікаў забралі тэхніку.

29 сьнежня Міністэрства інфармацыі заблякавала доступ да сайта выданьня на тэрыторыі Беларусі.

29 красавіка 2023 году сайт Intex-press ды іх сацыяльныя сеткі рашэньнем Баранавіцкай раённай пракуратуры былі прызнаныя экстрэмісцкімі матэрыяламі.

Пасьля забароны Intex-press былыя супрацоўнікі стварылі сайт BAR24. У снежні 2024 году ўлады правялі ператрус, канфіскавалі тэхніку ды завялі крымінальную справу супраць шасьцярых супрацоўнікаў. Чацьвярых затрыманых прыгаварылі ў 2025 годзе да хатняй хіміі. У лютым 2026 году былога дырэктара Intex-press Уладзімера Янукевіча ды яго намесьніка Андрэя Пакаленку прыгаварылі да працяглых турэмных тэрмінаў і штрафаў па абвінавачаньні ў дзяржаўнай здрадзе.

### Сеціва

З 2009 году пачаў працаваць інтэрнэт-партал навінаў intex-press.by, які ў 2016 годзе стаў адным з 15 найбольш штодзённа наведвальных інтэрнэт-СМІ Беларусі.

## Узнагароды
* 2013 год — першае месца на конкурсе «Найлепшая рэгіянальная газэта — 2013» арганізаваным «Асацыяцыяю выдаўцоў рэгіянальнай прэсы „“»
* 2014 год — дыплём «Найлепшы інтэрнэт-сайт газэты» на конкурсе «Найлепшая рэгіянальная газэта — 2014» арганізаваным «Асацыяцыяю выдаўцоў рэгіянальнай прэсы „“»
* 2015 год — дыплём «Найлепшы інтэрнэт-сайт газэты» на конкурсе «Найлепшая рэгіянальная газэта — 2015» арганізаваным «Асацыяцыяю выдаўцоў рэгіянальнай прэсы „“».

## Вонкавыя спасылкі
* Анлайн-кіёск «Інтэкс-прэс»

## Крыніцы

Катэгорыя:СМІ ў Баранавічах
Катэгорыя:Беларускія газэты
Катэгорыя:Зьявіліся ў 1994 годзе
Катэгорыя:Інтэрнэт-СМІ
Катэгорыя:Беларускія інтэрнэт-СМІ
Катэгорыя:Цэнзура ў Беларусі
Катэгорыя:Ляўрэаты прэміі «Вольная прэса Ўсходняй Эўропы»